ក្រុម​រដ្ឋមន្រ្តី៖ ​កង្វះ​ថវិកា​ និង​មន្រ្តី​ជំនាញ​នៅ​ថ្នាក់​ក្រុង ​ស្រុក ​ខណ្ឌ​ទូទាំង​ប្រទេស ​នៅ​តែ​ជា​បញ្ហា​ 
រដ្ឋមន្រ្តី​កម្ពុជា​លើក​ឡើង​ថា ​​នៅ​តែ​មាន​បញ្ហា​នៅ​ឡើយ​សម្រាប់​ថ្នាក់​ស្រុក​ ក្នុង​នោះ​មាន​កង្វះ​មន្រ្តី​ជំនាញ​ មន្រ្តី​សកម្ម ​និង​កង្វះ​ខាត​ថវិកា​សម្រាប់​ពួក​គេ​ចុះ​បេសក​កម្ម​ដើម្បី​ជួយ​ប្រជា​ពលរដ្ឋ​ផ្ទាល់។
ភ្នំពេញ — ក្រុមរដ្ឋមន្រ្តីដែលរួមមានរដ្ឋមន្រ្តីក្រសួងមហាផ្ទៃផង នៅថ្ងៃពុធនេះអះអាងថា កង្វះថវិកានិងមន្រ្តី ជំនាញនៅថ្នាក់រដ្ឋបាលក្រុងស្រុកខណ្ឌទាំង ២០៣ នៅទូទៅប្រទេស នៅតែជាបញ្ហា ដែលនាំឲ្យការងារជួយដល់ប្រជាពលរដ្ឋមិនមានប្រសិទ្ធភាពនៅឡើយ។ មុនការថ្លែងរបស់រដ្ឋមន្រ្តីនៅក្នុងកិច្ចប្រជុំលើកទី ១៨ របស់គណៈកម្មាធិការជាតិសម្រាប់ការអភិវឌ្ឍតាមបែបប្រជាធិបតេយ្យនៅថ្នាក់ក្រោមជាតិ លោក ង៉ាន់ ចំរើន ជាប្រធានលេខាធិការដ្ឋានគណៈកម្មាធិការជាតិសម្រាប់ការអភិវឌ្ឍតាមបែបប្រជាធិបតេយ្យនៅថ្នាក់ក្រោមជាតិ(គ.ជ.អ.ប) មានប្រសាសន៍ថា រដ្ឋបាលក្រុងស្រុក ខណ្ឌ នៅខ្វះថវិកា ដែលពួកគេមិនអាចបំពេញបេសកកម្មបានខណៈមានបញ្ហាកង្វះមន្រ្តីជំនាញជួយដល់ប្រជាពលរដ្ឋផងដែរ។ លោកថ្លែងថា៖ «ទីបំផុតក្រុងស្រុកចាត់តាំងឲ្យបំពេញការងារ គាត់ថា អត់ថវិកា។ ដល់អ៊ីចឹងគាត់ធ្វើទំនាក់ទំនងទៅមន្ទីរមន្ទីរនីមួយៗថា អ្នកឯងលែងជាបុគ្គលិករបស់មន្ទីរទៀតហើយ។ អ្នកឯងជាបុគ្គលិកស្រុក។ អ៊ីចឹងទៅយកលុយស្រុក»។ លោកបន្តថា កន្លងទៅ រដ្ឋបានចំណាយប្រាក់ជាង៦៦លានដុល្លារសម្រាប់រដ្ឋបាលថ្នាក់ស្រុកខណ្ឌក្រុង ប៉ុន្តែ ភាគច្រើនគឺផ្តល់ទៅលើប្រាក់ខែ។ ចំណែកវិស័យអប់រំនៅរដ្ឋបាលស្រុកត្រូវចំណាយជាង ៤៤លានដុល្លារក្នុងមួយឆ្នាំដែលមានប្រមាណ ៧០ភាគរយ នៃថវិកាសរុប។ លោកបន្តថា តាមការគ្រោងទុកមន្រ្តីថ្នាក់ស្រុកម្នាក់អាចមានថវិកាប្រមាណ៥០ម៉ឺនរៀលក្នុងការបំពេញបេសកកម្មក្នុងមួយឆ្នាំ ប៉ុន្តែថវិកាមិនមាននោះទេ។ លោកមានប្រសាសន៍ថា៖ «ដល់ឥឡូវមន្រ្តីអស់ហ្នឹង គាត់ទៅធ្វើការក្នុងនាមស្រុក គាត់អត់មានលុយ ។ ដល់អត់មានលុយមិនដឹងទៅធ្វើការយ៉ាងម៉េចបើអត់មានលុយ។អានេះជាបញ្ហាទីមួយ ដែលធ្វើឲ្យមានភាពអសកម្មនៃមន្រ្តីជំនាញ»។ ក្នុងកិច្ចប្រជុំនោះ លោក ព្រុំ សុខា រដ្ឋមន្រ្តីក្រសួងមុខងារសាធារណៈក៏បានទទួលស្គាល់អំពីកង្វះមន្រ្តីជំនាញ ហើយពេលខ្លះពួកគេមិនមកធ្វើការទៀតផង។ លោកបានថ្លែងថា៖ «ឲ្យធ្វើប្រធានការិយាល័យ ឲ្យធ្វើអនុប្រធានការិយាល័យនៅស្រុកហ្នឹង។ ដល់ទៅមើលការងារគាត់ទៀតសោត ជួនកាលគាត់មិនដែលមកធ្វើការផងហ្នឹង ព្រោះវាអត់មានការងារធ្វើ»។ រដ្ឋមន្រ្តីរូបនោះក៏លើកជាឧទាហរណ៍ថា ផ្នែកសុរិយោដីស្រុកយល់ថា ដោយមានការធ្វើសមាហរណកម្ម គួរតែមានការប្រើប្រាស់ត្រារបស់សុរិយោដីស្រុកវិញ។តែមានការលើកឡើងថាត្រូវមានការស្នើសុំសម្រេចពីមន្ទីរដែនដីខេត្ត តែមន្ទីរថា ត្រូវសុំពីក្រសួងដែនដីវិញ។ ចំណែកលោក ចម ប្រសិទ្ធ រដ្ឋមន្រ្តីក្រសួងឧស្សាហកម្ម វិទ្យាសាស្រ្ត បច្ចេកវិទ្យានិងនវានុវត្តន៍បានថ្លែងថា ក្រសួងរបស់លោកមិនមានមន្រ្តីជំនាញនៅតាមស្រុកនោះទេ។ លោកមានប្រសាសន៍ថា៖ «យើងឃើញថា ភាគច្រើននៅខាងក្រសួងឧស្សាហកម្មយើងខ្ញុំអ៊ីចឹង មានតែខាងយាមឃ្លាំងឬយាមដី ទេ ...ជំនាញអត់មានសុទ្ធ។ ដល់អ៊ីចឹង ដល់យើងចង់ផ្ទេរថវិកា ផ្ទេរជំនាញ មិនដឹងផ្ទេរទៅម៉េចរួច»។ ទាក់ទងនឹងកង្វះថវិការដ្ឋមន្រ្តីរូបនោះស្នើឲ្យមានការរក្សាកញ្ចប់ថវិកាដល់រដ្ឋបាលស្រុក ដោយមិនបាច់សុំពីមន្ទីរនៅតាមខេត្តនោះទេ។ លោកបន្តថា មន្ទីរគ្រាន់តែបណ្តុះបណ្តាលជំនាញដល់ពួកគេ។ លោកស្នើឲ្យក្រសួងសេដ្ឋកិច្ច និងហិរញ្ញវត្ថុគួរពិចារណារក្សាកញ្ចប់ថវិកាឲ្យដាច់ទៅដល់រដ្ឋបាលស្រុក នៅពេលរៀបចំថវិកាជាតិសម្រាប់ប្រើប្រាស់ឆ្នាំ២០២១ខាងមុខ។ ដោយសារវិបត្តិជំងឺកូវីដ១៩រដ្ឋាភិបាលក៏បានសម្រេចកាត់បន្ថយការចំណាយផងដែរ ដែលនេះនឹងនាំឲ្យប៉ះពាល់ដល់ក្រសួង មន្ទីរ និងស្ថាប័ននីមួយៗ។ លោក ស ខេង រដ្ឋមន្រ្តីក្រសួងមហាផ្ទៃនិងជាប្រធាន(គ.ជ.អ.ប)ដែលជាអធិបតីក្នុងពិធីនោះ មានប្រសាសន៍ថា មន្រ្តីនៅរដ្ឋបាលស្រុកមិនមានសមត្ថភាពនោះទេ ហើយការជ្រើសរើសធ្វើឲ្យតែបាន។ លោកមានប្រសាសន៍ថា៖ «យើងដឹងហើយមន្រ្តីនៅសាលាស្រុករបស់យើងយើងចុះទៅមើលដឹងហើយតើ! អត់មានចេះអីទេ! អត់មានជំនាញអីទេ! រើសឲ្យបានតែចំនួនទេតើ! កសិកម្ម មិនកសិកម្ម! ផ្លូវមិនផ្លូវ!» លោកបន្តថា ផ្នែកកសិកម្មសំខាន់សម្រាប់ប្រជាកសិករប៉ុន្តែវានៅខ្សោយនៅឡើយ។ លោកបញ្ជាក់ថា៖ «បើតាមរបាយការណ៍មកសម្បូរតែមនុស្សរដ្ឋបាល និងហិរញ្ញវត្ថុ។ ចូលទៅធ្វើតែកន្លែងហ្នឹង។ ដល់វិស័យផ្សេងៗទៀត ដែលជួយកសិករពីការដាំដុះ ពីរឿងចិញ្ចឹម អត់មានឯណា! អត់មានទេ»។ លោក ប៉ា ចន្ទរឿន នាយកវិទ្យាស្ថានប្រជាធិបតេយ្យកម្ពុជាដែលទើបបង្កើតឡើងមានប្រសាសន៍ថា កន្លងទៅការអនុវត្តរបស់មន្រ្តីថ្នាក់ក្រោមមិនទាន់មានប្រសិទ្ធភាពនិងមិនទាន់ដិតដល់នៅឡើយទេ។ លោកបន្តថា កង្វះមន្រ្តីជំនាញ និងថវិកាសម្រាប់រដ្ឋបាលថ្នាក់ក្រោមនឹងប៉ះពាល់គុណភាពនិងប្រសិទ្ធភាពផ្តល់សេវាដល់ប្រជាពលរដ្ឋ។ លោកបន្តថា៖ «អ្វីដែលខ្ញុំអាចមើលឃើញបើសិនជាចំនួនថវិកា ក៏ដូចជាចំនួនធនធានមនុស្សនៅក្នុងការប្រើប្រាស់ក្នុងការផ្តល់សេវាដល់ប្រជាពលរដ្ឋ ត្រូវបានកាត់បន្ថយ  វាពិតជាប៉ះពាល់គុណភាពសេវាដែលនឹងផ្តល់ជូននិងគុណភាពនៃការងាររបស់មន្រ្តីទាំងអស់នោះ»។ លោក ប៉ា ចន្ទរឿន លើកជាឧទាហរណ៍ថា ផ្នែកកសិកម្ម  ប្រជាពលរដ្ឋមិនទាន់ទទួលបានការបណ្តុះបណ្តាលពីមន្រ្តីកសិកម្មបានច្រើននៅឡើយទេ៕